Vrolike skilderye verhul dieper emosie
February 26, 2014 in Sonder kategorie
Tags: animasie, Diek Grobler, hoed, kunstenaar, plakkaat, US Woordfees
Dis 'n vrolike plakkaat waarmee die US Woordfees vanjaar bemark word. Dit beeld 'n deel van 'n gesig en 'n magiese hoed waaruit 'n wolkie bestaande uit vreemde dinge teen 'n geeloranje agtergrond ontplof.
Die gesig met sy herkenbare trekke van die kunstenaar Diek Grobler wat verantwoordelik was vir die kunswerk, is deels kulkunstenaar. Maar dis nie net 'n vrolike prentjie nie, sien jy as jy lank genoeg kyk. Aan die een hand is 'n handskoen met 'n druppel bloed waar 'n roos se dorings skade aangerig het.
Die kunswerk simboliseer die letterkunde en dramas wat op die verhoog opgevoer word. Daar word met woorde getoor en die woorde beskik oor die vermoë om die leser of toeskouer te roer en te ontroer. Om onverwags met verskillende emosies – soms pynlik – gekonfronteer te word. Die plakkaat, is soos vele van Diek se ander werk, bedrieglik eenvoudig. Vanjaar kan Woordfeesgangers van sy werk in die PJ Olivier-museum sien.
Die US Woordfees-plakkaat
Stephanie Nieuwoudt het Diek uitgevra oor sy uitstalling by die Woordfees en sy werk in die algemeen.
Jy stal jou werke by die Woordfees uit, maar verkoop hulle ook per veiling op Facebook. Vertel meer hieroor asb.
Ek word vanjaar 50 jaar oud en my uitstalling by die Woordfees is deel van 'n jaarlange projek getiteld "Vyftig jaar later. Vir elke dag van hierdie kalenderjaar skep ek 'n A4-grootte skildery wat ek elke dag op Facebook plaas. Dit is dus as't ware 'n dagboek van my kreatiewe proses. Die werke word weekliks opgeveil en word op die manier ook 'n ondersoek na die kunsmark en die soort werke wat mense se verbeelding aangryp.
Ek behou egter die reg voor om werke terug te hou wat nie 'n bevredigende prys behaal nie. Die word dan weer te koop aangebied wanneer ek die werk uitstal. By die Woordfees sal ook werke te koop wees wat geïnspireer is deur van die idees waarmee ek elke ag woeker.
Die Facebook-veilings is vir my nogal iets nuuts. Jy het egter al so twee jaar gelede begin om jou werk so te verkoop. Waarom? En hoe doeltreffend is dit?
Ek het dit al drie keer vantevore gedoen – elke keer wanneer ek in Gent, België was. Ek het dit toe eerstens ter wille van oorlewing gedoen. Om vir drie maande in 'n Europese land te woon is 'n duur besigheid, en as kunstenaar neem die 'return on investment' maar lank om werklikheid te word. Mense wat aan so 'n veiling deelneem geniet dit om deel te wees van die gebeurtenis. Hulle kry deur die kunswerke 'n blik op wat ek daagliks in België ervaar. Vir my doeleindes was die vorige veilings dus geslaagd. Die huidige, jaarlange projek is om geld in te samel sodat ek aanstaande jaar kan deelneem aan 'n groepuitstalling by die Venesiese Biënnale. Ek sal dit nie vir ander kunstenaars aanbeveel nie want as ons almal ons werk opveil, gaan dit momentum verloor.
Dink jy kunstenaars sal hul werk toenemend via sosiale media verkoop?
Nee. Kunskopers wil graag kunswerke in lewende lywe sien, veral duurder werk. Die werk wat ek op Facebook plaas is klein en bekostigbaar en die mense wat daar bie ken meestal reeds my werk.
Heel bo is 'n selfportret van Diek Grobler en hierbo is 'n skets getiteld Birdboy.
Jy is ook 'n animasiekunstenaar. Waarom werk jy in die medium?
Animasie is duur en tydrowend, so mens doen dit eintlik maar vir jouself. Weens die koste word animasie in Suid-Afrika maar meestal vir die advertensiebedryf gedoen. Animasiekunstenaars kan nie werklik bekostig om op die manier kuns te skep nie. Wanneer ek dit kan bekostig maak ek kortfilms en nou en dan doen ek ook animasiewerk vir teaterproduksies. Vanjaar werk ek aan die musiekproduksie Twee Halfronde by die Woordfees (13 Maart, 13:00 Endlersaal). Ek werk ook saam met die sanger Jak de Priester aan 'n DVD vir kinders.
Ek het nog altyd 'n passie vir animasie gehad en het myself geleer om dit te doen. Ek is deur die jare al hoe meer deur die Europese animasiekunstenaars beïndruk. In Europa is animasie eerstens 'n kunsvorm en nie net kommersiële vermaak nie. Animasie is vir my die ultimate kunsvorm omdat al die ander kunste daarby betrek kan word: poësie, letterkunde, musiek, drama, filmkunde, beeldende kunste. Animasie word geskep deur een raampie op n keer te skep en wanneer die kunswerk beweeg, is dit magies.
Jy het die animasie vir Ronelda Kamfer se hartroerende gedig Klein Cardo gedoen. Hoe het dit gebeur dat die bepaalde gedig by jou beland het?
Die gedig is deur die ATKV voorgeskryf en dit was 'n opdragwerk vir die Woordveertjies in 2012. Soos die noodlot dit wou hê het ek dit onder uiters moeilike fisiese én emosionele toestande gedoen, wat resoneer met die inhoud van die gedig. Dit is steeds vir my moeilik om self na die filmpie te kyk.
Kyk hier na Klein Cardo
(Die filmpie is in memoriam van Griet en Catherina Grobler wat in 2012 in 'n motorongeluk dood is. Griet en Catherina was die vrou en dogter van Piet Grobler, Diek se broer wat as illustreerder bekend is)